text: A la Transsegre es mullen per TV3 i Catalunya Ràdio
  Publicat el 15 Juliol 2013 per joestimotv3
  Un grup de nois i noies de Tàrrega, Guimerà i Santa Coloma de Queralt, entre d'altres indrets han participat aquest cap de setmana en la regata Transsegre vestits amb les samarretes de "Jo estimo TV3" i les banderoles "Defensem TV3" decorant la barca.
  Són un equip entusiasta i divertit que han volgut portar les nostres reivindicacions Segre avall amb molt bon humor.
  La Transsegre és una cursa lúdica que es desenvolupa durant tot el cap de setmana amb la ciutat de Balaguer com a punt neuràlgic. Es tracta d'un esdeveniment en què els participants dissenyen i guarneixen les seves pròpies embarcacions per a fer els recorreguts previstos pel riu Segre. La festa reivindica la recuperació de l'espai natural del riu amb aquest descens i amb nombroses activitats lúdiques i actuacions musicals.
  Publicat dins de Adhesions	| Deixa un comentari
  Havaneres de tall reivindicatiu
  Publicat el 7 Juliol 2013 per joestimotv3
  La 47ª edició de la Cantada d'Havaneres de Calella de Palafrugell va ser un nou escenari de reivindicació per als treballadors de TVC i Catalunya Ràdio, amb la impagable col·laboració de la majoria dels grups que hi actuaven.
  Els cantants van lluïr els pins que reivindiquen la defensa de TVC durant les seves actuacions, i en el moment àlgid de la nit quan tots els grups s'enfilen a l'escenari per cantar "La Bella Lola" i "El meu avi", a més dels pins, dos dels cantants anaven vestits amb la samarreta en defensa dels mitjans públics.
  La imatge va ser sens dubte balsàmica per a tots aquells que ens identifiquem i treballem en la defensa del model de televisió i ràdio públiques en els que creiem.
  Nombrosos suports dels republicans a TV3 i Catalunya Ràdio en la seva Conferència Nacional
  Aquest cap de setmana s'ha celebrat al Recinte Firal de La Farga de l'Hospitalet de Llobregat, la Conferència Nacional d'ERC a on s'ha aprovat la ponència política que serà el full de ruta dels republicans per aconseguir la creació d'un estat propi.
  La situació dels mitjans públics de comunicació també ha estat present en el decurs d'aquesta Conferència, en les diverses exposicions dels dirigents d'ERC i en les diferents taules de treball.
  Des d'Esquerra Republicana de Catalunya sempre s'ha donat un clar suport als mitjans de la corporació catalana de mitjans audiovisuals, i en un moment decisiu per al seu futur, el paper que hi pugui tenir aquest partit serà clau.
  És per això que els treballadors de TV3 hem repartit una carta als militants assistents a la Conferència Nacional (la mateixa que s'ha enviat a totes les seccions i electes del partit republicà) en la que s'explica la gran importància de tenir uns mitjans de comunicació públics dignes i de qualitat, la gran tasca que han fet i que poden fer aquests en la construcció nacional del nostre país, i apel·lant al partit a contribuir positivament en la resolució de la situació actual.
  Així mateix, el dissabte al migdia, un cop aprovada la ponència política del partit, Ramon Espuny, membre del Comitè d'Empresa de TV3, juntament amb Albert Biescas (President de la Sectorial Audiovisual d'ERC i treballador de TV3), Sergi Sabrià (Diputat al Parlament de Catalunya), Marta Rovira (Secretària General d'ERC) i alguns treballadors també militants del partit, van exposar la situació actual de la CCMA a un centenar llarg de militants d'ERC que s'hi van mostrar interessats.
  En aquesta trobada, Marta Rovira, va explicar el paper d'ERC durant aquesta legislatura en tot allò referent a la CCMA, recalcant el suport que sempre s'ha donat des de les files republicanes, i es va comprometre a pressionar el govern de CIU amb propostes alternatives per millorar la gestió dels mitjans públics com a contraposició a l'actual Procés d'Acomiadaments Col·lectius.
  Durant la jornada d'avui diumenge al matí, han continuat les referències constants a la problemàtica situació dels mitjans de comunicació de la corporació.
  Així, Alfred Bosch, Diputat d'ERC al Congrés, ha demanat un fort aplaudiment per la tasca dels mitjans públics catalans en la presentació de Martí Anglada (històric periodista de TV3), qui en el seu parlament, i amb to emocionat, ha destacat que els països que han aconseguit la seva independència, ho han fet també perquè tenien uns mitjans de comunicació públics propis.
  Finalment, en la cloenda de la Conferència Nacional, Oriol Junqueras, President d'ERC, s'ha referit diverses vegades als treballadors de la CCMA, com a treballadors del sector públic que també pateixen les retallades, moments ens els quals, l'auditori ha respost amb grans aplaudiments, com ha succeït al llarg de tot el cap de setmana cada vegada que algun dels ponents s'ha referit a TV3 i a Catalunya Ràdio.
  Us adjuntem la carta que vam lliurar als militants d'ERC que van assistir a la Conferència Nacional:
  CARTA OBERTA ALS MILITANTS D'ESQUERRA REPUBLICANA DE CATALUNYA
  Els treballadors de TV3 ens adrecem a vosaltres perquè estem convençuts que el futur de la nostra empresa és a les vostres mans. Hores d'ara és evident que CiU té la determinació, per diferents motius més o menys foscos, de trencar una estructura d'Estat bàsica per a la defensa de la llengua, la cultura i la identitat catalanes i ERC, la força política que ha pactat amb CiU i el seu govern un marc d'actuació comú, és la més ben situada per revertir la situació i salvar els mitjans públics.
  La decisió d'acomiadar més de 300 treballadors, presa per sorpresa el dimecres 12 de juny pel Consell de Govern de la CCMA la van prendre en solitari els tres membres proposats per CiU, i amb l'oposició dels altres tres. Sapigueu que, de manera manifestament sincronitzada, el mateix dia que es va aprovar l'ERO, CiU va enviar als seus militants un argumentari perquè aquests defensin el què estan fent als mitjans públics. Aquest argumentari de CiU és ple de falsedats, i per això n'hem fet un altre amb tota la informació real, el podeu llegir i descarregar a la nostra web joestimotv3.wordpress.com.
  Sabem que en les converses pel pacte de legislatura ERC s'ha esforçat perquè es preservi el lideratge i la capacitat estratègica dels mitjans públics, i sabem també que esteu molt decebuts amb l'actitud que ha tingut CiU davant d'aquests esforços. És una situació molt similar a la que han viscut els nostres representants laborals a l'hora de "negociar" amb els actuals responsables de la CCMA: han tingut sempre la sensació que no els interessava negociar de debò, sinó guanyar temps per aplicar un pla ocult.
  Fa un any i mig que es va canviar la llei audiovisual catalana que va permetre a CiU, amb l'ajut del PP, obtenir el control de la CCMA, i fa més d'un any que el govern de la CCMA està plenament en les seves mans. El gruix de les decisions importants que han pres en el marc d'aquest pla ocult, han anat en una única direcció: afeblir els mitjans públics catalans. La decisió d'acomiadar més de 300 treballadors és només un pas més en aquesta direcció. Altres decisions com eliminar programes molt emblemàtics i el gruix dels documentals propis, clavar també destralada en la columna vertebral d'informatius, etc., suposen l'aplicació sistemàtica d'un model neoliberal que no distingeix entre mitjans públics i mitjans privats i, en últim terme, la pràctica desaparició del model d'èxit dels mitjans públics catalans.
  Evidentment, ERC ha dit que no hi està d'acord, però amb això no n'hi ha prou. No demanem que es trenqui el pacte amb CiU, però entre això i el què està fent ara la vostra força política encara queda molt de marge per pressionar el govern d'Artur Mas perquè abandoni aquesta obsessió. Per exemple, ERC pot ajuntar forces amb els partits que s'hi han oposat amb fermesa, i que han proposat una actuació parlamentària conjunta que exigeixi revertir les destralades i canviar la gestió de la CCMA.
  Nosaltres podem perdre la feina, però el país pot veure extraordinàriament deteriorada una de les eines fonamentals que articulen i vertebren la societat. I això no serà computable ni a la crisi, ni a l'ofec d'Espanya ni als treballadors dels mitjans, la responsabilitat recaurà en aquells que hagin pres aquestes decisions, en els que hi hagin donat suport, i també en aquells que, havent pogut intervenir per evitar-les, no hagin fet tot el què han pogut.
  Si estimeu TV3, si estimeu Catalunya Ràdio, ajudeu-nos a defensar-les!
  La viabilitat d'una empresa s'ha de buscar des de l'acord i no des de la imposició. Joan Carles Gallego, secretari general CCOO
  Joan Carles Gallego, secretari general de CCOO a Catalunya ha mostrat avui el seu suport als treballadors de TVC en la seva defensa de la televisió pública i contra l'ERO que s'ha posat damunt la taula per part de la presidència de la CCMA, amb el vist-i-plau de Convergència i Unió.
  Gallego ha estat avui als estudis de Sant Joan Despí per oferir una entrevista al canal 3/24 a l'espai "L'entrevista del diumenge" per fer balanç del primer any des de l'entrada en vigor de la reforma laboral que segons ell ha suposat un augment del nombre d'acomiadaments i un increment en un 74% els expedients de regulació, a més de la pèrdua de drets i condicions de treball als treballadors.
  Durant l'entrevista Gallego ha recalcat la idea que la viabilitat de l'empresa s'ha de buscar des de l'acord entre l'empresa i els treballadors, amb totes les dades sobre la taula, i no pas des de la imposició. Una idea que des d'aquí volem destacar tenint en compte que durant la negociació prèvia a la presentació de l'ERO, la direcció de la CCMA no va prestar-se a negociar en cap sentit amb el Comité d'Empresa de TVC, i no va ser transparent a l'hora d'oferir dades i informació sobre l'empresa. Unes dades que eren imprescindibles per buscar un pla de viabilitat sense sacrificar llocs de treball, que el comité ha perseguit sempre.
  Us afegim l'enllaç a l'entrevista i un resum d'aquesta del lloc web 324.cat:
  http://www.324.cat/noticia/2147073/economia/El-primer-any-de-reforma-laboral-ha-comportat-mes-acomiadaments-i-la-judicialitzacio-dels-conflictes-segons-CCOO
  Després de l'entrevista, s'ha trobat amb un grup de treballadors que l'esperaven a la redacció i hi ha conversat breument. Gallego ha afirmat que li sembla "absurd" que es vulgui executar un ERO a TVC i Catalunya Ràdio. Per fer més evident el seu recolzament, s'ha prestat a ser fotografiat amb la samarreta en defensa dels mitjans públics, tal i com estan fent tants d'altres personatges destacats de la vida política, social i cultural del nostre país, en les darreres setmanes.
  Vídeo de la conversa de Gallego amb els treballadors de TVC:
  Suport incondicional a TV3
  Publicat el 2 Juliol 2013 per joestimotv3
  TV3 i els seus treballadors reben mostres de suport incondicional des de diversos estaments polítics, socials i des del carrer. Això és un fet.
  La mostra que això és indiscutible és el suport que avui hem rebut de Joan Herrera, d'ICV i David Fernàndez, de la CUP durant la seva visita avui a les instal·lacions de TVC.
  Joan Herrera ha concedit una entrevista al programa "Els matins" i en sortir ha conversat durant uns minuts amb un grup de treballadors que l'esperaven per exposar-li la situació que viu TVC, un cop presentat l'ERO. Una conversa que posteriorment també s'ha mantingut amb el líder de la CUP, David Fernández que ens ha animat en la nostra lluita i en la nostra mobilització per aturar l'ERO i salvar TVC de noves retallades que suposaran un cop duríssim al model de televisió pública.
  Per a Joan Herrera, el govern s'està carregant una estructura d'estat, mentre que David Fernàndez, a més de mostrar-se solidari amb la nostra causa, ha insistit en cal continuar amb la lluita social.
  Tots dos s'han deixat fotografiar amb les samarretes reivindicatives en favor de TV3 com a senyal de suport a Televisió de Catalunya i els seus treballadors.
  Us deixem el vídeo de la conversa amb Joan Herrera, David Fernàndez i les paraules de Teresa Forcades.
  Publicat dins de Accions, Adhesions	| Deixa un comentari
  ERC contra l'ERO a TV3 i Catalunya Ràdio. Conversa de Marta Rovira amb treballadors de TVC
  La secretaria general d'ERC, Marta Rovira ha mantingut una breu trobada amb treballadors de TVC en què ha afirmat que la seva formació votarà contra l'ERO a TV3 i Catalunya Ràdio en cas que se'ls consulti en una votació en seu parlamentària. Rovira s'ha mostrat categòricament en contra del desmantellament del model públic dels mitjans de comunicació.
  La secretaria general d'ERC ha intercanviat impressions i ha escoltat les inquietuds d'alguns treballadors que l'han anat a trobar després de concedir una entrevista al canal 3/24.